Drama in hof toe polisieman glo losbrandArgieffoto: https://pixabay.com ŉ Durbanse polisieman het na bewering sy vrou en swaer in die Durbanse landdroshof doodgeskiet en toe sy vuurwapen op homself gerig om glo sy lewe te probeer neem. Kol. Thembeka Mbele, KwaZulu-Natalse polisiewoordvoerder, sê die polisieman en sy vervreemde vrou was vanoggend omstreeks 11:00 in die hof om hul skeisaak af te handel. Tydens ŉ reses het ŉ woordewisseling tussen die polisieman en sy vrou ontstaan waartydens die man haar en haar broer na bewering doodgeskiet het, sê Mbele. Daarna het die man homself geskiet, maar oorleef. Hy is in ŉ baie kritieke toestand onder polisiebewaking in ŉ nabygeleë hospitaal opgeneem.